**Samfundsfag B EKSAMEN  
Elevguide til at lave en synopsis**

**Indholdsfortegnelse**

[Hvad er en synopsis? 1](#_Toc145670523)

[Krav til en synopsis i Samfundsfag B 1](#_Toc145670524)

[En synopsis-skabelon med forklaringer 2](#_Toc145670525)

[Gode råd til at udarbejde problemformulering og problemstillinger i samfundsfag 5](#_Toc145670526)

# Hvad er en synopsis?

En synopsis er en skriftlig opgavebesvarelse, der ikke kan stå alene. Der er tale om et slags *arbejdspapir*, som kræver en uddybende mundtlig formidling efterfølgende.

Ordet ”synopsis” stammer som mange andre akademiske ord fra oldgræsk og betyder noget i retning af et ”samlet syn” eller et ”overblik”.

En synopsis giver altså et overblik over *en faglig undersøgelse*, som man har lavet, og i Samfundsfag B er den struktureret ud fra A) en overordnet problemformulering med B) nogle tilhørende underspørgsmål, der tilsammen besvarer problemformuleringen.

Synopsen indeholder ikke kun *spørgsmålene*, men også *svarene*, dog kun i stikordsform, for en synopsis skal altid forklares uddybende mundtligt. Til hvert svar angives desuden tydeligt, hvilke kilder man har brugt til at finde svaret.

# Krav til en synopsis i Samfundsfag B

*Der er ifølge lærerplanen følgende krav til den synopsis, som du skal udarbejde i Samfundsfag B:*

Du skal på baggrund af **A)** det udleverede materiale, **B)** din viden fra undervisningen samt **C)** selvfundet materiale *”udarbejde en synopsis med en problemformulering som et overordnet spørgsmål og i forlængelse heraf opstille, undersøge og diskutere samfundsfaglige problemstillinger.”*

Din synopsis skal indeholde følgende:

* *Titel*
* *En problemformulering* *som et overordnet spørgsmål*
* *En oversigt over de problemstillinger, der er opstillet for at besvare problemformuleringen.*
* *En besvarelse af problemstillingerne ud fra:*
  + *Det udleverede materiale*
  + *Din viden fra undervisning (begreber og teorier)*
  + *egen indsamlet fagligt materiale.*
* *en samlet konklusion på arbejdet med problemformuleringen.*
* *Litteraturliste*

# En synopsis-skabelon med forklaringer

**Titel**

**[Indsæt titlen på forløbet]**

**Problemformulering**

*Skriv her og slet først den grønne forklarende tekst, når du har skrevet afsnittet helt færdigt!*

**PROBLEMFORMULERING**

* En problemformulering i Samfundsfag B er ganske enkelt et spørgsmål inden for et overordnet emne, der kan besvares af ud fra det udleverede materiale samt din viden fra undervisningen.
* Problemformuleringen skal udformes som et åbent spørgsmål. Det vil sige noget, du undrer dig over, der har relation til det forløb, du har haft i undervisningen.
  + ’Hv-ord’ er at foretrække.
  + Den er *kort*, *klar*, *afgrænsende* og *præcis*.
  + Eksempel på, hvordan man kan begynde en problemformulering:
    - *Hvordan kan det egentlig være, at…?*
* *Du bør gøre meget ud af problemformuleringen. Det er fundamentet for det arbejde, der udføres.* 
  + *Kun sjældent vil du kunne udarbejde en faglig præcis problemformulering i ét hug. Du vil ofte vende tilbage og rette problemformulering til, som du bliver klogere i din proces.*
  + Når du går i stå, går du hele tiden tilbage og spørger dig selv: *”Hvad var det nu, jeg skulle finde ud af?”*
* *TIP: Er det muligt at besvare din problemformulering med ét eller få ord? I så fald trænger den til en omskrivning! Husk, at denne proces kan tage lang tid!*

**Oversigt over problemstillinger**

*Skriv her dine problemstillinger i punktform…*



*… og slet først den grønne forklarende tekst, når du har skrevet afsnittet helt færdigt!*

**PROBLEMSTILLINGER**

* Problemstillinger hjælper dig med at besvare din overordnede problemformulering.
* Man kan passende dele sine problemstillinger op i taksonomiske niveauer for at sikre, at man samlet set har problemstillinger på alle 3 niveauer i sin undersøgelse.
  + Redegør for / forklar…
  + Undersøg / analyser…
  + Diskutér / vurdér…
* Problemstillingerne kan med fordel inddrage relevante fagbegreber fra undervisningen.

**Svar på problemstillinger**

Den redegørende problemstilling skrives her og besvares herunder

*Skriv her dit svar på den redegørende problemstilling… og slet først den grønne forklarende tekst, når du har skrevet afsnittet helt færdigt!* Det må gerne være i punkform. Sørg for at slutte af med en kort delkonklusion.

Redegørelsen er fundamentet til din analyse og senere diskussion. Man kunne passende redegøre for centrale begreber her eller redegøre kort for nogle af de problematikker, som kommer til udtryk i det udleverede materiale.

Den undersøgende problemstilling skrives her og besvares herunder

*Skriv her dit svar på den undersøgende problemstilling… og slet først den grønne forklarende tekst, når du har skrevet afsnittet helt færdigt!* Det må gerne være i punkform. Sørg for at slutte af med en kort delkonklusion.

En undersøgelse handler om, at du på en eller anden måde skal bruge samfundsfag til at blive klogere på verden. I en undersøgelse zoomer man ind og piller bilagene fra hinanden og undersøger deres enkeltdele i dybden med begreber og metoder fra samfundsfag. Det gør man for at se på sammenhængen mellem det udleverede materiale og undervisningen.

Den diskuterende problemstilling skrives her og besvares herunder

*Skriv her dit svar på den diskuterende problemstilling… og slet først den grønne forklarende tekst, når du har skrevet afsnittet helt færdigt!* Det må gerne være i punkform. Sørg for at slutte af med en kort delkonklusion.

Når du diskuterer, problematiserer du konklusionerne i din analyse eller perspektiverer til andet stod. For at hjælpe din diskussion i gang kan du sige *På den ene side… og på den anden side.*

**BESVARELSE AF PROBLEMSTILLINGER**

Du kan vælge at besvare dine problemstillinger i punktform eller med brødtekst. Det bestemmer du selv. Du bliver til eksamen kun bedømt på, hvad du siger. Hvis det fungerer bedre for dig med stikord, gør du det. Hvis det fungerer bedre for dig med brødtekst, gør du det.

Det er en god ide efter hver problemstilling at lave en delkonklusion, der gerne må gerne skrives i brødtekst. Det kan være her det forklares, hvorfor denne problemstilling er vigtig for at kunne besvare den overordnede problemformulering.

Når du besvarer dine problemstillinger, **SKAL** du inddrage dette:

* Det udleverede bilagsmateriale. Alt bilagsmateriale skal inddrages. Husk at være (metodisk i arbejdet med bilagsmaterialet. Gør det synligt i synopsen, hvor de forskellige bilag inddrages.
* Din viden fra undervisningen i form af begreber og teori.
* Selvfundet materiale, som ligger ud over pensum. Det selvfundne materiale skal relevant og hjælpe dig med at besvare problemformulering og dine problemstillinger.   
  Der skal gerne være 1-2 stykker selvfundne materialer. Tænk gerne kreativt. Det kunne være en artikel, et billede, en statistik m.m..). Det er supervigtigt at angive hvor materialet stammer fra. Materialet skal altid vedlægges synopsen.

**Konklusion**

*Skriv her og slet først den grønne forklarende tekst, når du har skrevet afsnittet helt færdigt!*

**KONKLUSION**

Konklusionen er besvarelsen af den overordnede problemformulering. Den samlede konklusion skal skrives i brødtekst. Det vil sige, at den ikke skal skrives i stikord. Da problemformuleringen godt må være åben, kan din konklusion ligeledes være åben, og ”blot” konkludere på de centrale elementer i dit spørgsmål.

**Tip**: I en konklusion må der aldrig stå noget, som ikke allerede står skrevet i opgaven. Sørg derfor for, at alle dine konklusioner også fremgår i det foregående punkt ”Svar på problemstillinger”.

**Litteraturliste**

*Skriv her og slet først den grønne forklarende tekst, når du har skrevet afsnittet helt færdigt!*

* Din litteraturliste er opgørelsen over benyttede materialer (bøger, artikler, hjemmesider etc.).
* **Tip: Arbejd på din litteraturliste undervejs i processen, så du får noteret dit materialebrug ned løbende.**

**Selvfundet materialet**

*Her vedlægger du det materiale, som du selv skal finde til at besvare din problemformulering og dine problemstillinger.*

# Gode råd til at udarbejde problemformulering og problemstillinger i samfundsfag

At lave en god problemformulering og dertilhørende problemstillinger kræver to færdigheder:

1. Et godt fagligt fundament
2. En vis nysgerrighed på at blive klogere på emnet

**Når man skal udarbejde en problemformulering, kan man følge nedenstående fremgangsmåde**

1. **Læs det udleverede materiale:** Find her de pointer, du umiddelbart tænker kunne være interessante og relevante i forhold til opgavens overordnede fællesfaglige emne.
2. **Overvej det udleverede materiales relation til undervisningen:** Hav viden og pointer fra undervisningen i emnet i baghovedet, når du læser bilagene. Kan du forklare noget af det, der står i materialet med begreber fra undervisningen?
3. **Overvej sammenhængene i det udleverede materiale:** Din opgave er også at finde ud af, hvordan det udleverede materiale passer sammen. Er der fx et fælles tema, som bilagene forholder sig til? Hvordan kan bilagene bruges sammen til at sige noget om det?
4. **Udarbejd problemformulering og problemstillinger**

Hvad skal man have for øje, når man laver problemformuleringer og problemstillinger til mundtlig eksamen i Samfundsfag B?

* **Få flere bilag i spil.** Lav en problemformulering, hvor alle bilag bliver relevante at inddrage i besvarelsen.
* **Inddrag viden fra undervisningen.** Prøv gerne at lave en problemformulering, hvor den viden, som undervisningen har givet dig, bruges aktivt. For eksempel i form af baggrundsviden, supplerende argumenter, teorier eller centrale fagbegreber.
* **Undgå referater.** Problemformuleringer som ”*Hvad mener du forskellige bilag om Køn og ligestilling??*” og ”*Hvad siger teksterne om Køn og ligestilling?”* er aldrig gode, fordi de blot lægger op til referat af teksterne.
* **Stræb efter højere taksonomiske niveauer.** Lav problemstillinger, der lægger op til redegørelse, analyse, sammenligning, diskussion eller vurdering. Hold redegørelse så kort som muligt. De høje karakter skal hentes ved undersøgelse og diskussion.